Hospitering på Instituto Ortopedico Rizzoli di Bologna. 14-18 september 2015.

Første dagen på sykehuset ble vi møtt av Christiana Forni og sykepleier Paola Coluccino. Vi fikk omvisning på hele sykehuset, hver vår legefrakk ble delt ut, i tillegg til en perm med diverse informasjon og plan for resten av uken. Vi fikk en god start på oppholdet, Christiania snakket godt engelsk, og hun kunne svare på mye av det vi lurte på.

Dag to skulle vi være på kirurgisk avdeling. Vi startet dagen med et møte sammen med alle ortopedene, hvor de gikk gjennom de inneliggende pasientene og vi fikk sett på røntgenbilder. Vi føler at vi ikke fikk så mye ut av dette møtet, da alt foregikk på italiensk. Dr. Marco oversatte litt for oss, men likevel ble det vanskelig å få med seg hele pasienthistorikken. Etter møtet gikk vi legevisitt der visitten bestod av avdelingssykepleieren og alle ortopedene. På visitten var det også vanskelig å følge med på hva som ble sagt, men vi klarte å fange opp mange av de latinske ordene, som gjorde at vi fikk en viss forståelse. Sårstell foregår på legevisitten, og det er legene som utfører sårstell sammen med avdelingssykepleier. På slutten av dagen var vi på ukesmøte sammen med kirurger, onkologer, røntgenleger osv. Vi satt sammen med dr. Emanuela, som kunne oversette for oss. Vi avsluttet dagen med sen lunsj sammen med Paola og noen farmasøyter.

Den tredje dagen skulle vi tilbringe på kjemoterapiavdelingen. Dr. Ferrari ønsket at vi skulle bli med på morgenmøtet sammen med avdelingenssykepleier og onkologene. Her gikk hele møtet på italiensk og ingen oversatte noe. Etterpå gikk vi på legevisitt inne hos pasientene, lite oversetting her også, men vi snakket litt med en pasient som snakket engelsk. Resten av dagen fulgte vi sykepleier Eugenio, som kunne snakke litt engelsk. Vi fikk bli med han inn til ulike pasienter, og vi fikk se han stelle VAP og ha opplæring med foreldre til en pasient om hvordan de skulle håndtere og stelle en VAP hjemme.

Dag fire skulle vi få være med fysioterapeutene. Siden vi begge jobber på kirurgisk avdeling hadde vi et ønske om å følge fysioterapeut på kirurgisk avdeling. Da fysioterapeutene ikke kunne engelsk, måtte vi i stedet følge fysioterapeut, Mattia Morri, på kjemoterapeutavdelingen. Fysioterapeuten fokuserte mye på koordinasjonsøvelser og opptrening av muskler. Vi fikk se pasienter trene både inne på rommet og ute i korridor med ulik trening i ribbevegg

Siste dagen hadde vi omvisning på sykehusbiblioteket. Det var et ordentlig fint bibliotek med mye historie. I tillegg fikk vi se det gamle kontoret til Dr. Putti. På slutten av dagen fikk vi utlevert et evalueringsskjema av oppholdet.

Selv om det har vært vanskelig med kommunikasjon har vi fått mye ut av oppholdet. Det var interessant og se hvordan de jobber med sarkompasienter i Bologna, både forskjeller og ulikheter fra hvordan vi jobber her på DNR. Alle menneskene vi har møtt har tatt oss godt i mot og vi følte oss veldig velkommen. Det hadde vært hyggelig og givende om noen fra Rizzoli kunne komme og hospitere hos oss her i Norge, og dette er også noe vi oppmuntret til når vi var der. Gjennom hospiteringen fikk vi ekstra motivasjon til å jobbe videre med sarkompasientene, og vi vil anbefale alle å søke seg til Bologna til neste år. Det var virkelig en fin og lærerik tur med mange fine opplevelser.

Skrevet av Anniken og Ane.